Document ID: 32003D0307

Απόφαση της Επιτροπής
της 2ας Μαΐου 2003
για την προσωρινή εμπορία ορισμένων σπόρων προς σπορά των ειδών Lupinus angustifolius και Linum usitatissimum, που δεν πληρούν τις απαιτήσεις των οδηγιών 66/401/ΕΟΚ και 2002/57/ΕΚ του Συμβουλίου, αντιστοίχως
[κοινοποιηθείσα υπό τον αριθμό Ε(2003) 1414]
(Κείμενο που παρουσιάζει ενδιαφέρον για τον ΕΟΧ)
(2003/307/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), όπως τροποποιήθηκε τελευταία από την οδηγία 2001/64/ΕΚ(2), και ιδίως το άρθρο 17,
την οδηγία 2002/57/ΕΚ, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών(3), όπως τροποποιήθηκε τελευταία από την οδηγία 2002/68/ΕΚ(4), και ιδίως το άρθρο 21,
Εκτιμώντας τα ακόλουθα:
(1) Στο Ηνωμένο Βασίλειο, η διαθέσιμη ποσότητα σπόρων προς σπορά γαλάζιου λούπινου (Lupinus angustifolius), οι οποίοι είναι κατάλληλοι για τις εθνικές κλιματικές συνθήκες και πληρούν τις απαιτήσεις βλαστικής ικανότητας της οδηγίας 66/401/ΕΟΚ δεν επαρκεί και, ως εκ τούτου, δεν είναι δυνατό να καλύψει τις ανάγκες αυτού του κράτους μέλους.
(2) Δεν είναι δυνατόν να ικανοποιηθεί η ζήτηση για σπόρους προς σπορά αυτού του είδους με σπόρους προς σπορά από άλλα κράτη μέλη ή από τρίτες χώρες που πληρούν όλες τις απαιτήσεις που θεσπίζονται στην οδηγία 66/401/ΕΟΚ.
(3) Κατά συνέπεια, πρέπει να επιτραπεί στo Ηνωμένο Βασίλειο η εμπορία σπόρων προς σπορά που υπόκεινται σε λιγότερο αυστηρές απαιτήσεις, για περίοδο που λήγει στις 30 Ιουνίου 2003.
(4) Στη Φινλανδία, η ποσότητα των διαθέσιμων σπόρων της ποικιλίας λιναρόσπορου (Linum usitatissimum) οι οποίοι είναι κατάλληλοι για τις εθνικές κλιματικές συνθήκες και πληρούν τις απαιτήσεις βλαστικής ικανότητας της οδηγίας 2002/57/ΕΚ δεν επαρκεί και, ως εκ τούτου, δεν είναι δυνατό να καλύψει τις ανάγκες αυτού του κράτους μέλους.
(5) Δεν είναι δυνατό να ικανοποιηθεί η ζήτηση για σπόρους προς σπορά αυτών των ειδών με σπόρους προς σπορά από άλλα κράτη μέλη ή από τρίτες χώρες που πληρούν όλες τις απαιτήσεις που θεσπίζονται στην οδηγία 2002/57/EΚ.
(6) Κατά συνέπεια, πρέπει να επιτραπεί στη Φινλανδία η εμπορία σπόρων προς σπορά που υπόκεινται σε λιγότερο αυστηρές απαιτήσεις, για περίοδο που λήγει στις 30 Ιουνίου 2003.
(7) Επιπροσθέτως, πρέπει να επιτραπεί η εμπορία τέτοιων σπόρων προς σπορά σε άλλα κράτη μέλη τα οποία είναι σε θέση να προμηθεύσουν τo Ηνωμένο Βασίλειο ή τη Φινλανδία με σπόρους προς σπορά αυτών των ειδών.
(8) Είναι σκόπιμο να ενεργήσει τo Ηνωμένο Βασίλειο ως συντονιστής, ώστε να διασφαλιστεί ότι το συνολικό ποσό των επιτρεπόμενων σύμφωνα με την απόφαση αυτή σπόρων προς σπορά Lupinus angustifolius δεν υπερβαίνει τη μέγιστη ποσότητα που καλύπτεται από την παρούσα απόφαση.
(9) Είναι σκόπιμο να ενεργήσει η Φινλανδία ως συντονιστής, ώστε να διασφαλιστεί ότι το συνολικό ποσό των επιτρεπόμενων σύμφωνα με την απόφαση αυτή σπόρων προς σπορά Linum usitatissimum δεν υπερβαίνει τη μέγιστη ποσότητα που καλύπτεται από την παρούσα απόφαση.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού για τη γεωργία, τα δενδροκηπευτικά και τη δασοκομία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται, για περίοδο που λήγει στις 30 Ιουνίου 2003, με τους όρους που καθορίζονται στο παράρτημα της παρούσας απόφασης, η εμπορία στην Κοινότητα σπόρων προς σπορά γαλάζιου λούπινου (Lupinus angustifolius) οι οποίοι δεν πληρούν τις απαιτήσεις που προβλέπονται στην οδηγία 66/401/ΕΟΚ, όσον αφορά την ελάχιστη βλαστική ικανότητα, με την προϋπόθεση ότι πληρούνται οι ακόλουθοι όροι:
α) η βλαστική ικανότητα πρέπει να είναι τουλάχιστον 60 % καθαρού σπόρου προς σπορά·
β) η επίσημη ετικέτα πρέπει να αναφέρει τη βλαστική ικανότητα που πιστοποιείται στην επίσημη εξέταση που διενεργείται σύμφωνα με το άρθρο 2 παράγραφος 1 σημείο α στοιχείο δ) και το άρθρο 2 παράγραφος 1 σημείο β στοιχείο δ) της οδηγίας 66/401/EΟΚ·
γ) οι σπόροι προς σπορά πρέπει να έχουν διατεθεί για πρώτη φορά στην αγορά σύμφωνα με το άρθρο 3 της παρούσας απόφασης.
Άρθρο 2
Επιτρέπεται, για περίοδο που λήγει στις 30 Ιουνίου 2003, με τους όρους που καθορίζονται στο παράρτημα της παρούσας απόφασης, η εμπορία στην Κοινότητα σπόρων προς σπορά λιναρόσπορου (Linum usitatissimum) οι οποίοι δεν πληρούν τις απαιτήσεις που προβλέπονται στην οδηγία 2002/57/ΕΚ, όσον αφορά την ελάχιστη βλαστική ικανότητα, με την προϋπόθεση ότι πληρούνται οι ακόλουθοι όροι:
α) η βλαστική ικανότητα πρέπει να είναι τουλάχιστον 70 % καθαρού σπόρου προς σπορά·
β) η επίσημη ετικέτα πρέπει να αναφέρει τη βλαστική ικανότητα που πιστοποιείται στην επίσημη εξέταση που διενεργείται σύμφωνα με το άρθρο 2 παράγραφος 1 στοιχείο ε) σημείο iv) και το άρθρο 2 παράγραφος 1 στοιχείο στ) σημείο iv) της οδηγίας 2002/57/EΚ·
γ) οι σπόροι προς σπορά πρέπει να έχουν διατεθεί για πρώτη φορά στην αγορά σύμφωνα με το άρθρο 3 της παρούσας απόφασης.
Άρθρο 3
Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους προς σπορά που αναφέρονται στα άρθρα 1 και 2 υποβάλει αίτηση για την άδεια αυτή στο κράτος μέλος στο οποίο είναι εγκατεστημένος.
Το σχετικό κράτος μέλος επιτρέπει στον προμηθευτή να διαθέσει αυτούς τους σπόρους προς σπορά στην αγορά, εκτός:
α) αν έχει βάσιμους λόγους να αμφιβάλλει για το ότι ο προμηθευτής θα είναι σε θέση να διαθέσει στην αγορά την ποσότητα των σπόρων για σπορά για την οποία έχει υποβάλει αίτηση άδειας, ή
β) εάν η συνολική ποσότητα που έχει επιτραπεί να διατεθεί σε εμπορία σύμφωνα με τη σχετική παρέκκλιση θα υπερβαίνει τη μέγιστη ποσότητα που καθορίζεται στο παράρτημα.
Άρθρο 4
Τα κράτη μέλη παρέχουν αμοιβαία διοικητική βοήθεια κατά την εφαρμογή της παρούσας απόφασης.
Τo Ηνωμένο Βασίλειο ενεργεί ως κράτος μέλος συντονιστής σύμφωνα με το άρθρο 1 και η Φινλανδία σύμφωνα με το άρθρο 2 για να εξασφαλιστεί ότι η συνολική επιτρεπόμενη ποσότητα δεν υπερβαίνει τις μέγιστες ποσότητες που καθορίζονται στο παράρτημα.
Κάθε κράτος μέλος που λαμβάνει αίτηση, δυνάμει του άρθρου 3, κοινοποιεί αμέσως στο κράτος μέλος συντονιστή την ποσότητα που καλύπτεται από την αίτηση. Το κράτος μέλος συντονιστής ενημερώνει αμέσως το κοινοποιούν κράτος μέλος σχετικά με το αν η άδεια της αίτησης θα έχει ως αποτέλεσμα την υπέρβαση της μέγιστης ποσότητας.
Άρθρο 5
Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες έχουν χορηγήσει άδεια εμπορίας σύμφωνα με την παρούσα απόφαση.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 2 Μαΐου 2003.

Labels: 3
17
6